Rasismin vastainen komissio pitää ongelmana erityisesti viharikosten liian vähäistä raportointia ja kirjaamista.

Euroopan neuvoston alainen ECRI katsoo vihapuheen lisääntyneen Suomessa. Kuvituskuva rasisminvastaisesta suurmielenosoituksesta Helsingissä syksyllä 2016. John Palmen

Suomen viranomaisten tulisi vahvistaa viharikostutkintaansa ja yhdenvertaisuusvaltuutetun saada oikeus nostaa oikeuskanteita omasta aloitteestaan.

Muun muassa näin esittää Euroopan rasismin ja suvaitsemattomuuden vastainen komissio ECRI, joka julkaisi tiistaina 20 suositusta Suomelle rasismin ja suvaitsemattomuuden torjumiseksi.

Komissio katsoo vihapuheen lisääntyneen suomalaisessa julkisessa keskustelussa ja internetissä. Erityisinä vihapuheen kohteina se nostaa esille turvapaikanhakijat, muslimit, afrikkalaistaustaiset henkilöt, sukupuoli- ja seksuaalivähemmistöt, romanit ja juutalaiset.

ECRI:n mukaan tietyt suomalaiset äärijärjestöt, erityisesti uusnatsiryhmät, käyttävät vihapuhetta toiminnassaan systemaattisesti.

– Tämäntyyppisten rikosten liian vähäinen raportointi on Suomessa vakava ongelma, komission tiedotteessa todetaan.

Lisäresursseja

Vihapuheeseen ja viharikoksiin tulisi puuttua Suomessa nykyistä tiukemmin, ECRI painottaa. Rasistisille ja homo- tai transfobisille vihapuhe- ja viharikostapauksille tulisi sen mukaan luoda kattava tiedonkeruu- ja tilastointijärjestelmä. Viranomaisia ja oikeuslaitosta tulisi myös kouluttaa viharikoksiin liittyen nykyistä enemmän.

Samalla myös poliisin monimuotoisuutta tulisi lisätä heijastamaan paremmin väestön koostumusta.

Suomessa ei ole tällä hetkellä myöskään poliisista ja syyttäjäviranomaisista riippumatonta elintä, joka tutkisi poliisin väitettyjä rotusyrjintätapauksia. ECRI toistaakin jo aiemmin esittämänsä vaatimuksen elimen perustamisesta.

Lisäksi komissio toivoo lisäresursseja Suomen yhdenvertaisuus- ja tasa-arvovaltuutetuille sekä yhdenvertaisuus- ja tasa-arvolautakunnalle. Yhdenvertaisuusvaltuutetun osalta ECRI suosittaa myös muun muassa alueellisten toimistojen avaamista.

Myös kiitosta

Suomi saa ECRI:ltä myös kiitosta muun muassa uudesta yhdenvertaisuuslaista, vihapuhetutkintaryhmien perustamisesta poliisilaitoksille sekä lähes tuhannen poliisin jo saamasta vihapuhekoulutuksesta.

Myös pakolaisten kotouttamisesta on suoriuduttu Suomessa ECRI:n mukaan pääosin hyvin.

Antti Rinteen (sd) hallituksen ohjelmaan on lisäksi jo kirjattu ECRI:n suosittelemat translain uudistus ja pakolaisten perheenyhdistämisen helpottaminen.

Komissio toteuttaa väliaikaseurannan joidenkin suositustensa täytäntöönpanosta kahden vuoden kuluttua.

Otsikkoa korjattu 13.9.2019 kello 16.11. ECRI on Euroopan neuvoston alainen toimielin eikä EU-elin, kuten otsikossa aiemmin virheellisesti väitettiin.